BMW 7. seeria (E32)

BMW E32 on BMW 7. seeria teise põlvkonna luksusauto, mida esitleti 1986. aastal. Algul olid valikus ainult R6- ja V12-bensiinimootoriga variandid, 1992. aastast ka V8-mootoriga variant.

Esitlus
1986. aastal esitles BMW 7. seeria teist generatsiooni - E32. BMW siht E32-ga oli luksusturg. Autosse pandi selle aja tehnoloogia ja elektroonika viimane sõna ning esmakordselt uus V12 mootor. Mõned valikulised luksused E32-l olid integreeritud telefon ja faksiaparaat, veinijahutaja, topeltklaasiga aknad, soojendusega ukselukud ja klaasipesudüüsid, elektrooniline stabiilsuskontroll. Esimestest mudelitest olid saadaval kuuesilindrilised 730i (hind 57 000 Saksa marka) ja 735i (69 000 Saksa marka), järgmisel aastal lisandus V12-mootoriga 750i (98 000 Saksa marka).

Oli võimalik tellida ka pikendatud versiooni (mudeli numbri järel oli L), milles oli tagaistujatel 11 cm rohkem jalaruumi.

BMW 750iL Highline oli E32 tippmudel, sest sellesse oli lisatud rohkesti luksust nagu täisnahksisu, kaks raadio juhtkonsooli, kaks kliimaseadme juhtkonsooli, külmik, soojendusega tagaistmed, kokkupandavad vineerist lauad, kaks kristallklaasi külmiku juures, koht jalgade hoidmiseks ning päikese varjud kõigil tagaklaasidel. Kuna autos oli iseseisev kliimatehnika, lisati pagasiruumi veel üks aku. Highline lisapakett maksis üle 100 000  krooni ja oli saadaval ainult 750iL-l, mis maksis kokku rohkem kui kaks baasvarustuses 730i-d.

Mootorid
E32-l oli saadaval suur valik bensiinimootoreid. Auto esitlusel kasutati 730-l ja 735-l eelmiselt generatsioonilt tuttavaid R6 M30 mootoreid ning 750-l oli uus 300-hobujõuline M70 V12. 1992. aastal esitleti uut 32-klapilist V8 mootorit - M60. Selle mootoriga hakati tootma 730 ja 740 vastavalt 3- ja 4-liitrisena. Neile kahele lisati uus ka 5-käiguline automaatkäigukast. 15. aprill 1992 seisuga maksis 730i (V8) 82 000 ja 740i 100 000 Saksa marka. 

Paljudes riikides oli kütuses sisaldunud väävli põhjustatud korrosiooni tõttu M60 mootoritega tõsiseid probleeme, seda just silindrite tööpindadega, mis olid vooderdatud Nikasiliga (alumiiniumi, nikli ja räni sulam). Silindrite pindade korrosioon takistas mootori normaalset tööd ja vahel kahjustunud mootorid isegi ei käivitunudki. Paljud sellised korrosioonikahjustustega mootorid vahetati välja garantiikorras. Probleemile tõi lahenduse teise silindriseinte materjali kasutuselevõtt.

BMW tootis Euroopas 730-e nii reaskuuese kui V8-ga mootoriga, seda kuni aastani 1994, mil hakati tootma seitsmenda seeria uut, kolmandat põlvkonda - E38.

BMW suurtele autodele (7. ja 5. seeria) pandi vastavalt mootori suurusele laiad või kitsad "neerud": kõigil kuuesilindrilistel mudelitel oli kitsas iluvõre ning 8- ja 12-silindrilistel oli lai iluvõre. Hiljem oli ka väiksemate mootoritega autodel lai iluvõre.

Mootori kirjeldus ja võimsus mudeli numbri järgi

Andmed võivad kohati erineda pikendatud versioonidel ja rahvusvaheliselt (näiteks 750i-l oli Ühendriikides 296 hj)

Sarnased mudelid
E32 asendas esimese generatsiooni seitsmendat seeriat - E23. E32 ise asendati E38-ga 1994. aastal. Uues autos kasutati E32 mootoreid uuendatud kujul. 1988. aastal välja tulnud viienda seeria E34 on väliselt E32-ga väga sarnane ning neil oli palju ühiseid detaile. Kaheukseline kaheksanda seeria BMW E31 kasutab samu mootoreid (840i, 850i).

Rivaalid
Põhikonkurent Euroopas oli Mercedes-Benz S-klass (W126 ja 1991. aastast W140). Teiste rivaalide seas olid Jaguar XJ, Lexus LS ja Audi V8, kaugemate rivaalide hulka jäi Cadillac Fleetwood.

Vaata ka
BMW 7. seeria

Välislingid

Johani ja Seani E32 leht - üldine E32 info (inglise keeles)
http://www.bmw7resource.co.uk (inglise keeles)
http://www.7-forum.com/ (saksa keeles)

7._seeria_(E32)
Sõiduautomudelid
Luksusautod